钦定古今图书集成/理学汇编/学行典/第172卷 > 周桂
## 钦定古今图书集成/理学汇编/学行典/第172卷 > 周桂

按名山藏《儒林记》：“周桂字廷芳，秦州人。为临洮卫军
士，戌兰州。年二十，听人讲《大学》首章，奋然感动，闻段
可久集诸儒论学，时往听焉。可久勖以圣贤可学而
至，教示方途，遂究通五经，笃信力行，存省真纯，发言
不妄，见者称曰濂、洛、关、闽君子也。诸儒初犹与坐讲，
既尊为畏友，遂为远迩所宗，西安李锦、薛敬之咸信”
重之。恭顺侯吴瑾镇陕，是为本军总兵。延桂训子，累
请不赴；曰：“本军见役，死不敢避。若欲训子，礼无往教。”
始令子就学。后移居于州之小泉，深衣幅巾，动必以
礼；成纪之人，薰化其德，而可久时时过访之。时论廷
芳之于可久，始若张横渠之于范仲淹，后若朱紫阳
之于蔡元定也。迨老，以父云游四方，访求不遇，卒逆
旅舍，而遗风馀韵犹在陇西闲。